প্রথমে রহস্যসাহিত্যে কুয়াশা সিরিজ দিয়ে শুরু, বিদ্যুৎ মিত্র ছদ্মনামে। এর পরে সে সময়কালের পাঠককুলকে চমকিত করে শুরু করলেন মাসুদ রানা সিরিজ। যে সময়ে রহস্য সাহিত্যে রোমান্স প্রায় অদৃশ্য (বড়জোর ‘মোহন গাঢ় স্বরে ডাকিল, রানী’), সেই রক্ষনশীল সমাজে জেমস বন্ডকে অনুসরন করে (অনুকরন নয়, পরে ব্যাখ্যা দিচ্ছি) উদ্দাম এক তরুন স্পাই, কালক্রমে সুপার স্পাই মাসুদ রানা যেন এক ভুমিকম্প! কাজীদার কলম সময়ের চাইতে এগিয়ে যেয়ে ফাঁসলো, তাঁর স্বর্ণমৃগ পুস্তক অশ্লীলতার দায়ে উচ্চআদালতের নির্দেশে কাপড়চোপড়ে ঢেকে পূনঃপ্রকাশিত হলো। আদালতের বিচারকদের সমালোচনা করার দুঃসাহস আমার নেই, তবে বহুবার আমরা আদালতকে দেশে-বিদেশে নৈতিকতার দ্বারবানের দায়িত্ব পালন করতে দেখেছি। বাংলাদেশে (তৎকালীন পাকিস্তানে) এই মামলায় কাজীদার আর্থিক ক্ষতি কি হলো জানিনা, তবে মাসুদ রানার গুনগ্রাহী পাঠকের সংখ্যা বৃদ্ধি লাভ করলো। সে থেকে আজ পর্যন্ত, চিরতরুণ সে দেশপ্রেমিক আজো ছোঁ মেরে পাঠকদের নিয়ে যায় কল্পনার জগতে। সেখানে চার দশক ধরে নিপুন বাস্তবতায় চিত্রিত মাসুদ রানার সাথে পাঠকেরা কখনো শিঁউরে উঠেন, কখনো আতঙ্কে দমবন্ধ হয়ে পরের পৃষ্ঠায় যান আর সবশেষে বিজয়ী মাসুদ রানার সাথে বিজয়ীর হাসিটি হাসেন। যেন মাসুদ রানা নয়, যা করার পাঠক (আমি পাঠিকা শব্দ ব্যবহার করিনা, এতে পুরুষতান্ত্রিকতার প্রকাশ পায় বলে) নিজেই করলো, উফ্‌!